Angry Birds Go -peliä isänsä puhelimella pelannut lapsi osti pelin sisällä kaksi autoa, joiden kappalehinta oli 44 euroa. Salasanaa ei missään vaiheessa kysytty.

Näin estät vahinko-ostot iOS-laitteet: Valitse Asetukset _-> _Yleiset Valitse Rajoitukset Valitse Ota rajoitukset käyttöön ja anna pääsykoodi, jota ilman rajoituksia ei saa pois päältä Käännä Sallittu sisältö-kohdasta _Ostot ohjelmista _asentoon _Off. _Tämä poistaa koko ostomahdollisuuden pelien sisällä _Vaadi salasana _-kohdasta voit myös muuttaa asetukset sellaiseksi, että salasana vaaditaan ennen jokaista ostoa Android-laitteet: Avaa _Google Play Store _-sovelluskauppa Valitse Menu -> Settings Varmista, että User control _-kohdan alla on valittuna _Use password to restrict purchases Tämän jälkeen jokaisen ostoksen tekemiseen tarvitaan Google-tilin salasana

Yle Turun Radion tuottaja Joona Haarala kertoo tapauksesta, jossa hän antoi nelivuotiaan lapsensa pelata puhelimeensa ladattua Angry Birds Go -peliä. Myöhemmin selvisi, että lapsi oli onnistunut ostamaan pelin kautta kaksi autoa, joiden yhteishinta oli lähes sata euroa.

- Pelissä voi ostaa autoja iTunesin kautta. Ostaminen vaatii kuitenkin salasanan, jota lapsi ei voinut tietää, Haarala kertoo.

Asian selvittääkseen Haarala otti yhteyttä iTunesin suomenkieliseen asiakaspalveluun. Sieltä hänet ohjattiin kansainväliseen iTunes Storen asiakaspalveluun, jossa sähköpostiviestejä vaihdettiin englanniksi.

Asiakaspalvelusta selvisi, että kun iTunesiin kerran kirjautuu sisään, on se käytettävissä viidentoista minuutin ajan ilman, että salasanaa joutuu syöttämään uudelleen. Tänä aikana on mahdollista tehdä myös ostoksia joko suoraan iTunesin kautta tai esimerkiksi pelin kautta.

Haarala kertoo, että hän ei ollut kyseisenä päivänä kirjautunut iTunesiin kertaakaan, joten syyn täytyy tässä tapauksessa olla jossain muualla. Asiakaspalvelusta luvattiin palauttaa ostoksiin käytetyt rahat Haaralan tilille.

Vastaavat tapaukset mobiilialalla tunnettu haaste

Roviolta kerrotaan, että vastaavat tapaukset ovat mobiilialalla tunnettu haaste ja niitä tapahtuu ajoittain.

- Mobiilialalla työskennellään jatkuvasti uusien järjestelmien, teknologian ja tuotteiden parissa. Vahinko-ostot eivät tietenkään ole kenenkään etu, jonka myös alan toimijat tietävät, Rovion viestintäjohtaja Sara Antila sanoo.

Hänen mukaansa paras tapa estää vahinko-ostot on lisätä tietoa mobiiliostojen käytännön toiminnasta.

- Lisäksi voidaan tukea vanhemmille tarkoitettuja työkaluja, joilla he voivat valvoa lastensa mobiililaitteiden käyttöä, sekä luonnollisesti sitoutua eettiseen kaupankäyntiin, Antila sanoo.

Kalliit pelituotteet suunnattu paneutuneille aikuisille pelaajille

Nelivuotiaan tapauksessa perhettä ihmetytti myös virtuaaliautojen hinta.

Kun ihmiset innostuvat jostain harrastuksesta, he ovat valmiita tietoisesti investoimaan siihen paljon intoa, aikaa ja rahaa Sara Antila

Muut autot maksoivat pari euroa, mutta kahden turboauton kappalehinta oli 44 euroa.

Angry Birds Go -peli itsessään on ilmainen. Myös suurin osa pelien sisällä tarjottavasta maksullisesta sisällöstä on euron tai parin hintaista. Rovion viestintäjohtaja Antila kertoo että kalliimmat paketit - tässä tapauksessa autot - on suunnattu paneutuneille aikuisille pelaajille.

- Kun ihmiset innostuvat jostain harrastuksesta, he ovat valmiita tietoisesti investoimaan siihen paljon intoa, aikaa ja rahaa. Free-to-play -mallissa peliä voivat pelata sekä satunnaispelaajat, jotka saavat hauskan pelikokemuksen ilmaiseksi, että innokkaammat pelaajat, jotka ovat valmiita panostamaan myös rahallisesti, Antila sanoo.

Kaikki lähtee kotikasvatuksesta

Pitää tehdä lapselle selväksi, millä sivustoilla käydään ja että mitään ei saa ostaa ilman vanhempien lupaa Anniina Laitinen

Kuluttajavirastosta muistutetaan, että kaikki lähtee kotikasvatuksesta.

- Pitää tehdä lapselle selväksi, millä sivustoilla käydään ja että mitään ei saa ostaa ilman vanhempien lupaa, kuluttajaoikeusneuvoja Anniina Laitinen sanoo.

Hän muistuttaa myös, että luottokorttitiedot on aina suojattava pin-koodilla.

Jos yrityksellä ei ole suomenkielistä asiakaspalvelua, voi Euroopan kuluttajakeskus (siirryt toiseen palveluun) auttaa epäselvissä tapauksissa, mikäli kuluttajalla on riitatilanne toisessa EU:n jäsenmaassa sijaitsevan elinkeinonharjoittajan kanssa.

- Se toimii Kilpailu- ja kuluttajaviraston alaisuudessa Helsingissä. Sinne voi olla yhteydessä suomen kielellä sekä puhelimitse että sähköisellä lomakkeella netin kautta, Laitinen sanoo.